[pic] | KOMISIJA EVROPSKIH SKUPNOSTI |

Bruselj, 13.6.2006

COM(2006) 308 konč.

2004/0168 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES v zvezi s

skupnim stališčem Sveta glede sprejetja Uredbe Evropskega parlamenta in Sveta o ustanovitvi evropske skupine za ozemeljsko sodelovanje (ESOS)

2004/0168 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251 (2) Pogodbe ES v zvezi s

skupnim stališčem Sveta glede sprejetja Uredbe Evropskega parlamenta in Sveta o ustanovitvi evropske skupine za ozemeljsko sodelovanje (ESOS)

1- OZADJE

Datum posredovanja predloga EP in Svetu (dokument COM(2004) 496 konč. – 2004/0168(COD)): | 15. julij 2004 |

Datum mnenja Evropskega ekonomsko-socialnega odbora: | 6. april 2005 |

Datum mnenja Odbora regij: | 18. november 2004 |

Datum mnenja Evropskega parlamenta, prvo branje: | 6. julij 2005 |

Datum posredovanja spremenjenega predloga EP in Svetu (dokument COM(2006) 94 konč. – 2004/0168(COD)): | 7. marec 2006 |

Datum sprejetja skupnega stališča: | 12. junij 2006 |

2- CILJ PREDLOGA KOMISIJE

Države članice ter regionalni in lokalni organi se pri izvajanju in upravljanju dejavnosti čezmejnega, nadnacionalnega in medregionalnega sodelovanja v okviru med seboj različnih nacionalnih zakonodaj in postopkov srečujejo z velikimi težavami. Obstoječi instrumenti, kot so Evropska gospodarska interesna skupina na ravni Skupnosti ali dvo- ali večstranski sporazumi med državami članicami so se izkazali kot neprimerni za organizacijo strukturnega sodelovanja za ekonomsko in socialno kohezijo v smislu člena 158 Pogodbe, zlasti v zvezi s programi strukturnih skladov v okviru pobude INTERREG med programskim obdobjem 2000–2006. Da bi se težave, povezane s čezmejnim, nadnacionalnim in medregionalnim sodelovanjem zmanjšale, je na ravni Skupnosti treba sprejeti primerne ukrepe.

Predlog se sprejme po določbah o soodločanju (člen 251 Pogodbe).

Namen predloga Komisije je uvesti instrument sodelovanja na ravni Skupnosti, ki omogoča oblikovanje sodelujočih skupin med lokalnimi in regionalnimi organi v Skupnosti, ki bodo imele značaj pravne osebe in se bodo imenovale „Evropske skupine za ozemeljsko sodelovanje“ (ESOS).

Naloge, ki so mu naložene, morajo njeni člani opredeliti v konvenciji o evropskem ozemeljskem sodelovanju. ESOS mora imeti sposobnost ukrepati bodisi pri izvajanju programov sodelovanja, ki jih sofinancira Skupnost, zlasti strukturni skladi, bodisi pri izvajanju kakršne koli druge dejavnosti sodelovanja zgolj na pobudo regionalnih in lokalnih organov s finančno podporo s strani Skupnosti ali brez nje.

3- SPLOŠNE PRIPOMBE NA SKUPNO STALIŠČE IN NOVE DOLOČBE V PRIMERJAVI S SPREMENJENIM PREDLOGOM KOMISIJE

Komisija pozdravlja soglasno sprejeto skupno stališče, ker ohranja temeljne cilje spremenjenega predloga Komisije (po prvem branju v EP). Uvaja nekaj sprememb, ki besedilo dopolnjujejo glede na veljavna pravila in postopke. V skupnem stališču je vsebovanih več sprememb Parlamenta iz prvega branja, čeprav s popravki, ki so potrebni, da se zagotovi pravna doslednost besedila in tehnično delovanje ESOS. Te vključujejo opredelitev ozemeljskega sodelovanja, potrebo po določitvi finančne obveznosti držav članic, veljavno zakonodajo in določbo o objavi in/ali registraciji statutov ESOS.

V nadaljevanju so opisane najpomembnejše spremembe, ki jih uvaja skupno stališče.

Prva večja sprememba zadeva predhodni nadzor, ki ga izvajajo države članice, kadar njihove regije ali lokalni organi nameravajo ustanoviti ESOS. Člen 4(3) predvideva, da se država članica strinja z udeležbo predlaganega člana v ESOS, razen če meni, da taka udeležba ni skladna z Uredbo ali nacionalno zakonodajo (kar se bolj ali manj ujema s spremenjenim predlogom Komisije) ali da ni utemeljena, ker ni v skladu z javnim interesom ali javnim redom te države članice. V vsakem primeru je treba zavrnitev vedno ustrezno utemeljiti.

Druga pomembna sprememba se nanaša na področje uporabe Uredbe. Skupno stališče Sveta dodaja v členu 7(3), da lahko država članica omeji naloge, ki jih lahko opravljajo ESOS brez finančne podpore Skupnosti. Vendar ta omejitev ne more veljati za ključne dejavnosti ozemeljskega sodelovanja.

Sistem finančne odgovornosti tako ESOS kot njenih članov je bil preoblikovan: V zvezi z organi člen 10(3) določa, da je ESOS odgovorna za dejanja svojih organov v odnosu do tretjih strank, tudi kadar taka dejanja ne sodijo med naloge ESOS. Odgovornost ESOS na splošno in odgovornost njenih članov v primeru, da sredstva ESOS ne zadostujejo za izpolnjevanje obveznosti, je zdaj določena v členu 12(2). Načeloma imajo člani neomejeno posamično odgovornost. Vendar pa lahko nacionalna zakonodaja odgovornost članov, ustanovljenih v skladu s to zakonodajo, izključi ali omeji.

4- PODROBNE PRIPOMBE KOMISIJE

4.1 Spremembe, ki jih je sprejela Komisija in so bile v celoti ali delno vključene v skupno stališče

Spremembe 1, 2, 4, 5, 7, 9, 14, 15, 16, 19, 23, 25, 27, 30 in 35 V skupnem stališču je dogovor, da se instrument poimenuje „Evropska skupina za ozemeljsko sodelovanje“ (ESOS), namen česar je pojasniti, da ni zajeto zgolj čezmejno, ampak tudi nadnacionalno in medregionalno sodelovanje.

Sprememba 3 Opredelitev „ozemeljskega sodelovanja“, ki zajema tri oblike sodelovanja, namreč „čezmejno“, „nadnacionalno“ in „medregionalno“, ni vključena v uvodni izjavi 7, ampak v členu 1(2).

Sprememba 6 Uvodna izjava 5 zajema dogovore med državami članicami ter/ali regionalnimi in lokalnimi organi in pojasnjuje, da uredba ni namenjena izogibanju drugim okvirom sodelovanja.

Spremembe 8, 21 in 24 Skupno stališče to uvodno izjavo črta, kljub temu pa člen 7(5) določa, da lahko člani ESOS enega od svojih članov pooblastijo, da izvaja njene naloge.

Sprememba 12 Postopki odločanja so zajeti v členu 9(2)(b), ne pa tudi v uvodni izjavi 14.

Sprememba 13 S skupnim stališčem je preoblikovano besedilo klavzule o subsidiarnosti (uvodna izjava 15).

Sprememba 17 Pravica do nadzora upravljanja javnih sredstev ESOS je zajeta v členu 6. Ob tem člen 6(4) sega onkraj te spremembe in pojasnjuje, da upravljanje sredstev Skupnosti mora biti v skladu z zadevno zakonodajo.

Sprememba 20 Skupno stališče opredeljuje „lokalne organe“ iz prvotnega predloga kot „osebe javnega prava“ v smislu drugega pododstavka člena 1(9) Direktive 2004/18/ES. To lahko zajema „organe, ki delujejo nepridobitno, v katerih so udeleženi regionalni/lokalni organi in države članice“, kakor je zahtevano v spremembi. Ob tem je prednost besedila skupnega stališča v tem, da uporablja že obstoječo opredelitev prava Skupnosti.

Sprememba 22 Člen 7 opredeljuje zgolj „naloge“, ki jih izvršuje ESOS, medtem ko „pristojnosti“ članov ostanejo pri njih. ESOS nima nikakršnih pravih pristojnosti.

Sprememba 24 Skupno stališče je razdelilo spremembo. Člen 7(2) določa, da mora ESOS delovati znotraj meja nalog, ki so ji dodeljene, medtem ko je prenos pooblastil za izvrševanje nalog na enega od njenih članov zajet v členu 7(5). Pravna sposobnost, dodeljena ESOS, je zajeta v členu 1(4).

Sprememba 26 Člen 12(3) se nanaša na finančno odgovornost držav članic.

Sprememba 28 Člen 8(1) določa, da je ESOS predmet konvencije, ki jo soglasno sprejmejo njene članice, pri čemer dodaja potrebo po soglasni odločitvi in se sklicuje na postopek predhodnega nadzora, opredeljen v členu 4(3).

Sprememba 29 Skupno stališče je razdelilo spremembo. V skladu s členom 8(2)(c) konvencija določa naloge ESOS, člen 9(2)(a) pa zajema operativne določbe.

Sprememba 31 Člen 9(2)(e) in (f) določa, da odgovornosti članov v zvezi z ESOS in v zvezi s tretjimi strankami urejajo statuti. Vstavljen pa je bil novi člen o odgovornosti (člen 12).

Sprememba 32 Člen 2(1) določa, da se kadar Uredba zadeve ne ureja ali jo ureja samo delno, uporabljajo zakoni države članice, v kateri ima ESOS svoj „registrirani sedež“.

Sprememba 33 Pravica do nadzora v zvezi z upravljanjem javnih sredstev ESOS je zajeta v členu 6. V skladu s spremembo Parlamenta so načini vzajemnega priznavanja na področju nadzora urejeni z Uredbo. Po drugi strani pa praktične vidike vzajemnega priznavanja določa konvencija (člen 8(2)(f)).

Sprememba 34 Skupno stališče določa, da zakon velja za zadeve, ki niso urejene ali so urejene delno z Uredbo (člen 2). Vendar pa skupno stališče ne določa, da je nacionalna zakonodaja tista, „ki ureja nacionalne skupine podobnega značaja in podobnega namena“ (spremenjeni predlog Komisije) ali „ki ureja način delovanja združenj“ (predlog spremembe Parlamenta).

Sprememba 36 Komisija je sprejela zgolj obvestilo konvencije državam članicam in Odboru regij. Navedeni člen je bil ohranjen v skupnem stališču (člen 5(1).

Sprememba 37 Skupno stališče predvideva skupščino in direktorja (člen 10(1)).

Sprememba 38 Člen 8, v zvezi s konvencijo, obravnava ključne točke ESOS, medtem ko člen 9, v zvezi s statuti, obravnava bolj operativne vidike ESOS. Posledično so načini razpustitve določeni v členu 8(2)(c) in ne v členu 9.

Sprememba 39 ESOS pridobi status pravne osebe in pravno sposobnost z dnem registracije ali objave (člen 5(1)). Posledično je bilo možno to vprašanje črtati v členu 9 v zvezi s statuti.

Sprememba 41 Člen 5 razlikuje med registracijo/objavo statutov glede na nacionalno zakonodajo in obveznostjo pošiljanja zaprosila za objavo obvestila v Uradnem listu Evropske unije . V zvezi z zakonskimi organi na ravni EU je predvidena objava statutov v UL .

4.2 Spremembe, ki jih je Komisija sprejela, vendar niso vključene v skupno stališče

Takih sprememb ni.

4.3 Spremembe, ki jih je Komisija zavrnila, vendar so vključene v skupno stališče

Sprememba 10 Komisija je zavrnila to spremembo, ker se je sklicevala na predlagani dodatni protokol k Evropski okvirni konvenciji o čezmejnem sodelovanju, saj sklic na besedilo, ki še ni sprejeto, ni bil sprejemljiv. Kljub temu uvodna izjava 5 omenja pravni red (acquis) Sveta Evrope.

Sprememba 40 Komisija je zavrnila črtanje člena 10 v zvezi z organi. Skupno stališče določa skupino obveznih organov (člen 10), kar omogoča opredelitev dodatnih organov v statutih. Člen 10 je bil posledično ohranjen.

4.4 Spremembe, ki jih je Komisija zavrnila in niso bile vključene v skupno stališče

Sprememba 18 Ker naloge ESOS opredelijo člani, v členih ne bi smeli biti navedeni nikakršni konkretni primeri. Ob tem pa ima člen 6 Uredbe o ESRR precej velik obseg delovanja, pri čemer ukrepi za spodbujanje uskladitve niso izključeni, kadar je treba spoštovati merila za projekte čezmejnega sodelovanja.

Sprememba 36 Niti spremenjeni predlog Komisije niti skupno stališče ne določata, da se konvencija sporoči Komisiji in da Komisija konvencijo evidentira v javni register vseh konvencij ESOS.

Sprememba 37 Niti spremenjeni predlog Komisije niti skupno stališče ne dodajata izvršnega odbora ali sekretariata kot obveznega organa. Dodatni organi pa se lahko določijo v statutih (člen 10(2)).

4.5 Spremembe, ki se nanašajo na samo eno jezikovno različico Uredbe

Sprememba 11 Ta sprememba nima vpliva na angleško različico prvotnega predloga.

5- SKLEP

Komisija pozdravlja dejstvo, da bo začel veljati nov pravni instrument Skupnosti za spodbujanje sodelovanja med regionalnimi in lokalnimi organi v Skupnosti, in meni, da skupno stališče, sprejeto 12. junija 2006 (soglasno) v velikem obsegu sledi ciljem in pristopu njenega predloga, zaradi česar ga lahko podpre.